Bjarne Jullum

Bjarne Jullum (født 25. juni 1894 i Bodø, død 22. september 1973) var en norsk journalist og organisasjonsmann, politisk engasjert for Arbeiderpartiet og en periode Norges Kommunistiske Parti.

Liv og virke

Bakgrunn
Han var sønn av Kasper Westad Jullum og hustru Katharina Marie Dahl i Bodø. Farfaren Ole Jullum var lærer, kjøpmann og stortingsmann for Kristiansund, og det var han som tok med seg slektsnavnet Jullum fra Stjørdal. Slektningene i Stjørdal var også politisk interesserte; for eksempel var Bjarne Jullums tremenning Iver O. Jullum ordfører i Lånke.

Bjarne Jullum tok middelskolen i 1910, og gikk i boktrykkerlære fra 1910 til 1914. Han deltok også på pressekurs i Oslo i 1917 og i Sverige i 1938.

Bjarne Jullum giftet seg i 1917 med Ellen Marie (Maja) Jullum (ikke av samme slekt), datter av småbruker og arbeider Johan Fredriksen Jullum og hustru Jørgine Annaniasdatter Lillebystykket i Stjørdal.

Pressen
Han begynte som faktor i Nordlands Social-Demokrat i 1914. Siden ble han redaksjonssekretær i Bratsberg-Demokraten, før han begynte i Ny Tid der han jobbet fra 1915 til 1917. Siden jobbet han i Socialdemokrafisk Pressekontor i Oslo fram til 1919, og i Arbeiderbladet fra 1919 til 1923.

Fagforeningsvirke
Han var et aktivt organisasjonsmenneske, og var sekretær i Bodø sosialdemokratiske forening fra 1910, sekretær og formann fra 1912 til 1914. I Bodø var han også formann i byens typografforening fra 1913 til 1914. I hovedstaden var han styremedlem i Oslo Arbeidersamfunn fra 1918 til 1919, og nestformann i Oslo distrikt av Norges Socialdemokratiske Ungdomsforbund fra 1917 til 1918.

Til NKP, så AP
Ved den store partisplittelsen i 1923 fulgte Erichsen fløyen som støttet Kominterns linje, og ble med i det nye Norges Kommunistiske Parti. Fra 1923 til 1926 arbeidet han i NKPs hovedorgan Norges Kommunistblad. I årene 1924 til 1926 var han også formann for NKP i Aker, og satt i Akers herredsstyre og formannskap fra 1923 til 25.

Han forlot imidlertid NKP i 1927, meldte seg inn i AP igjen og satt nok en periode i herredsstyret fra 1929 til 1931. 

I 1927 redigerte han avisen Tidens Krav i Kristiansund, før han igjen begynte i Arbeiderbladet i 1928. Der ble han fram til 1964, og var fungerende redaktør i de dramatisk, første krigsmånedene april - september 1940. 

Jullum deltok i styrer, representantskap og forstanderskap i en rekke organisasjoner og bedrifter: Ullevål Samvirkelag, Oslo Havebyselskap, Akers Sparebank, Norges Kooperative Landsforening, Akers Arbeiderparti, Oslo Journalistklubb, Norsk Presseforbund, Akers ligningsnevnd, Holmenkollbanen, Norsk Folkeferie, Tiden Norsk Forlag, NKLs Tobakksfabrikk A/S, Radiofabrikken Prior A/S, Termolux A/S i Skien, Samvirke, Nye Norske Forsikringsselskapet og Samvirkebanken A/S.

Bibliografi 
 Revolusjonen i Finland (1918)
 Folkets Hus 25 år (1932)
 Folkets Hus 50 år (1957)
 50 års-beretning for Samvirkelaget Bodø 
 50 års-beretning for Oslo Havebyselsk
 50 års-beretning for Ullevål Samvirkelag 
 50 års-beretning for Ullevål Hagebys Vel
 75 års-beretning for Norsk Kremasjonsforening

Referanser 

Norske fagforeningspersoner
Lokalpolitikere fra NKP
Lokalpolitikere fra Ap
Redaktører for Dagsavisen eller forløpere
Norske journalister
Norske redaktører
Personer fra Bodø kommune